Twee vas ná moord op uitsmyterJoe Louis Kanyona. Foto: Facebook Lt.kol. André Traut, woordvoerder van die polisie, het gesê die twee verdagtes, 20 en 21 jaar oud, is Donderdag op verskillende plekke in Kaapstad in hegtenis geneem in verband met die moord op Joe Kanyona (33). Kanyona is verlede Saterdag omstreeks 10:30 deur drie onbekende mans met ŉ mes voor Beerhouse doodgesteek. Drie mans het by die kuierplek opgedaag en met Kanyona by die deur gepraat, voordat een van die mans hom glo met ŉ mes in die nek gesteek en hulle daarna gevlug het. Volgens mediaberigte vrees besigheidseienaars in Langstraat vir hul en hul personeel se lewens indien hulle nie elke maand vir “beskermingsdienste” betaal nie. Traut het intussen gesê die ondersoek gaan voort en dat nog inhegtenisnemings moontlik is. Die verdagtes sal na verwagting Maandag in die Kaapstadse landdroshof verskyn. Maroela Media het vroeër vandeesweek berig dat personeel by Beerhouse Kanyona as ŉ geliefde kollega en vriend met ŉ vriendelike houding en gewillige glimlag beskryf het. Hy het voorheen in die veiligheidsbedryf gewerk en is die pa van ŉ vyf maande oue babadogtertjie.